ओखलढुङ्गामा पहिरोले बगाउँदा दुई जना घाइते
ओखलढुङ्गा सदरमुकाम नजिकै शनिबार दिउँसो गएको पहिरोले होटल बगाएको छ । अविरल वर्षासँगै आएको पहिरोले सिद्धिचरण नगरपालिका–१२ मा रहेको होटल बगाउँदा दुई जना घाइते भएका छन् ।
शेरबहादुर राईओखलढुङ्गा, असार २२ गते । ओखलढुङ्गा सदरमुकाम नजिकै शनिबार दिउँसो गएको पहिरोले होटल बगाएको छ । अविरल वर्षासँगै आएको पहिरोले सिद्धिचरण नगरपालिका–१२ मा रहेको होटल बगाउँदा दुई जना घाइते भएका छन् ।भोजपुर घर भई ओखलढुङ्गा जिविस टोलमा एन्जलस/इसा होटल सञ्चालन गर्दै आउनुभएको अन्दाजी ३५ वर्षीया इन्दिरा खत्रीको होटलसहितको जस्ताको टहरा पहिराले बगाएको हो ।ओखलढुङ्गा–रामपुर सडकखण्डको माथिल्लो भाग भत्किँदा खत्रीको होटल बगाएको जिल्ला प्रहरी कार्यालयका प्रहरी निरीक्षक मनिष लुइँटेलले बताउनुभयो ।पहिरोमा परी खत्री र १३ वर्षी या छोरी लक्ष्मी विष्ट घाइते हुनुभएको प्रहरी निरीक्षक लुइँटेलले जानकारी दिनुभयो ।उहाँहरूको ओखलढुङ्गा सामुदायिक अस्पतालमा उपचार भइहरेको छ । क्षतिको विवरण आउन बाँकी रहेको प्रहरीले जनाएको छ । स्थानीय, नेपाल प्रहरी, नेपाली सेना, सशस्त्र प्रहरी र नगर प्रहरीले तत्काल खोज तथा उद्धार गरेका थिए । यसैगरी, अवरुद्ध सडक खुलाउने काम भइहरेको सिद्धिचरण नगरपालिकाले जनाएको छ ।